IZVEDBENA UREDBA KOMISIJE (EU) 2021/1166

z dne 15. julija 2021

o spremembi Izvedbene uredbe (EU) 2019/947 glede odloga datuma začetka uporabe standardnih scenarijev za operacije, izvedene v vidnem polju ali zunaj njega

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (1) in zlasti člena 57 Uredbe,

ob upoštevanju naslednjega:

(1) V skladu s členom 23(4) Izvedbene uredbe Komisije (EU) 2019/947 (2) lahko države članice od 2. decembra 2021 sprejmejo le izjave, ki jih podajo operatorji sistemov brezpilotnih zrakoplovov v skladu s členom 5(5) navedene izvedbene uredbe za operacijo, ki izpolnjuje enega od dveh standardnih scenarijev iz Dodatka 1 k Prilogi k navedeni izvedbeni uredbi.

(2) Proizvajalci sistemov brezpilotnih zrakoplovov harmonizirane standarde obravnavajo kot pomemben instrument, ki jim omogoča dajanje skladnih sistemov brezpilotnih zrakoplovov na trg.

(3) Vendar nekateri harmonizirani standardi, ki obravnavajo zahteve, ki se uporabljajo za sisteme brezpilotnih zrakoplovov razredov C5 in C6, do 2. decembra 2021 ne bodo na voljo.

(4) Zato je treba datum začetka uporabe odložiti, da se zagotovi razpoložljivost harmoniziranih standardov, ki obravnavajo zahteve, ki se uporabljajo za sisteme brezpilotnih zrakoplovov razredov C5 in C6, preden lahko države članice sprejmejo samo deklaracije za operacije, skladne s standardnimi scenariji, določenimi v Dodatku 1 k Prilogi k Izvedbeni uredbi (EU) 2019/947. Do takrat bi morale države članice imeti možnost sprejemati izjave, ki jih podajo operatorji sistemov brezpilotnih zrakoplovov v skladu s členom 5(5) navedene izvedbene uredbe na podlagi nacionalnih standardnih scenarijev ali enakovrednih scenarijev.

(5) Ukrepi iz te uredbe so v skladu z mnenjem odbora, ustanovljenega s členom 127 Uredbe (EU) 2018/1139 –

SPREJELA NASLEDNJO UREDBO:

Člen 1 V členu 23 Izvedbene uredbe (EU) 2019/947 se odstavki 2, 3 in 4 nadomestijo z naslednjim: „2. Člen 5(5) se uporablja od 3. decembra 2023. 3. Točka 2(g) točke UAS.OPEN.060 Priloge in točka 1(l) točke UAS.SPEC.050 Priloge se uporabljata od 1. julija 2022. 4 Brez poseganja v člen 21(1) lahko države članice do 2. decembra 2023 sprejmejo izjave, ki jih podajo operatorji sistemov brezpilotnih zrakoplovov v skladu s členom 5(5) na podlagi nacionalnih standardnih scenarijev ali enakovrednih scenarijev, če navedeni nacionalni scenariji izpolnjujejo zahteve iz točke UAS.SPEC.020 Priloge. Take izjave prenehajo veljati 2. decembra 2025.“

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 15. julija 2021 Za Komisijo predsednica Ursula VON DER LEYEN

(1) UL L 212, 22.8.2018, str. 1.

(2) Izvedbena uredba Komisije (EU) 2019/947 z dne 24. maja 2019 o pravilih in postopkih za upravljanje brezpilotnih zrakoplovov (UL L 152, 11.6.2019, str. 45).